ตามหัวข้อเลยค่ะเมื่อวันจันทร์ที่ผ่านมาหนูโดนสุนัขงับมือ สุนัขไร้เจ้าของค่ะมันชอบมานอนอยู่หน้าบ้านหนู คือหนูจะโยนอาหารให้มันแต่สงสัยจะไม่ทันใจมัน มันก็เลยกระโดดงับอาหารที่มือหนูเลยค่ะ ตอนโดนงับหนูรู้สึกเจ็บค่ะแต่พอดูแล้วไม่มีแผลนะคะแต่ก็ไปล้างสบู่ แต่เล็บมีรอยถลอกค่ะ ผ่านมาตอนนี้หนูรู้สึกปวดแขน แขนชา (ปลหนูไม่ได้ไปฉีดยาค่ะเพราะเห็นว่าไม่มีแผล) อยากสอบถามว่าเสี่ยงเป็นพิษสุนัขบ้าไหมคะ ผ่านมา3วันแล้ว หนูไม่ได้ฉีดยาด้วยค่ะ
สวัสดีค่ะ BsK JJN,การโดนสุนัขงับมือจนเกิดรอยถลอก อาจเสี่ยงต่อการติดเชื้อพิษสุนัขบ้าได้ ดังนั้น หากไม่เห็นสุนัขตัวนั้นอีก ก็ควรไปฉีดวัคซีนป้องกันพิษสุนัขบ้าค่ะ ซึ่งหากผ่านมา 3 วันแล้ว ก็สามารถไปฉีดได้ทันอยู่ค่ะแต่หากยังได้เห็นสุนัขตัวนั้นอยู่ และสุนัขไม่มีอาการอะไรผิดปกติ ยังกินอาหารกินน้ำได้ ก็แสดงว่าสุนัขไม่น่าเป็นโรคพิษสุนัขบ้า ก็อาจยังไม่ต้องรีบไปฉีดวัคซีนพิษสุนัขบ้าค่ะ แนะนำให้สังเกตอาการสุนัขไปอีก 10 วัน หากสุนัขไม่ตาย ก็แสดงว่าสุนัขไม่ได้เป็นโรคพิษสุนัขบ้า และก็จะไม่ติดโรคพิษสุนัขบ้ามาค่ะอย่างไรก็ตาม หากในช่วง 5 ปีที่ผ่านมา ยังไม่เคยฉีดวัคซีนบาดทะยักกระตุ้น ก็ควรฉีดกระตุ้นด้วยค่ะสำหรับอาการปวดแขน แขนชา ไม่น่าเกิดจากบาดแผล เนื่องจากลักษณะของบาดแผลไม่ได้มีการอักเสบติดเชื้อ และไม่ได้เกิดจากโรคพิษสุนัขบ้า เพราะอาการของโรคพิษสุนัขบ้าจะไม่ได้ปรากฏเร็วภายในไม่กี่วัน ทั้งนี้ อาจเกิดจากการบาดเจ็บของกล้ามเนื้อจากการที่โดนกัดแล้วดึงแขนออก หรือเป้นการปวดเมื่อยจากการเกร็งแขนก็ได้ ในเบื้องต้น ก็อาจใช้การประคบอุ่นร่วมกับทานยาแก้ปวด เช่น พาราเซตามอล เป็นต้น แต่หากอาการปวดเป็นมากขึ้น หรือชาแขนมาก ก็ควรไปพบแพทย์เพื่อตรวจค่ะ